**Isopistooli** on Kansainvälisen ampumaurheiluliiton (ISSF) sääntöjen mukaan ammuttava urheiluammuntalaji. Isopistooliammunta ei ole olympialaji. Laji muistuttaa naisten ja nuorten ampumaa 25 metrin urheilupistoolia, sekä kansallista 25 metrin pienoispistoolia.

Käytettävä ase
--------------

Isopistooliammunnassa tyypillinen ase, Walther GSP. Se on vaihtokaliiperiase ja kuvassa on .22 LR vaihtosarja paikoillaan.
Isopistooliammunnassa käytetään itselataavaa pistoolia tai revolveria, jonka sallittu kaliiperi on välillä 7,62 mm - 9,65 mm. Nykyisin eniten käytetty kaliiperi on kuitenkin .32 S&W Long. Ampumamatka on 25 metriä. 

Käytettävän aseen tulee sopia laatikkoon, jonka mitat ovat: pituus 30 cm, leveys 15 cm ja korkeus 5 cm. Vuoden 2009 alusta lähtien minimi laukaisuvastus 1 360 gramman sijaan 1 000 grammaa. Ase on tyypillisesti kilpa-ammuntaan rakennettu erikoisase, tosin esimerkiksi sotilasammunnoissa saatetaan käyttää myös palveluspistooleja. Myös harjoittelussa saatetaan käyttää muita kuin varsinaisia kilpailuaseita. Esimerkiksi .357 Magnum -kaliiperinen revolveri, jolla ammutaan wadcutter -luotisia .38 Special -patruunoita on erittäin yleinen isopistooliammunnan harjoitteluase. Nykyinen de facto-standardikaliiperi huippuampujien aseissa on .32 S&W Long ja aseena puoliautomaattinen, itselataava pistooli.

Yleisiä kilpailuaseita isopistooliammunnassa ovat mm:

* Hämmerli SP20
* Pardini HP
* Morini CM32M
* Walther GSP

Kilpailun kulku
---------------

Pikaosuudessa käytettävä taulu
Kilpailu muodostuu kahdesta osasta, tarkkuusosiosta ja pikaosiosta. Suuremmissa kilpailuissa osiot ammutaan tyypillisesti peräkkäisinä päivinä. Tarkkuusosuus ensimmäisenä päivänä ja pika-osuus toisena.

* Tarkkuusosiossa ammutaan kuusi viiden laukauksen sarjaa. Sarjaa kohden aikaa on käytettävissä viisi minuuttia. Käytettävän 10-renkaisen taulun kympin halkaisija on 50 mm. Taulu on ns. perinteinen koulutaulu.

* Pikaosiossa ammutaan niin ikään kuusi viiden laukauksen sarjaa siten, että taulu on näkyvissä kolme sekuntia kutakin laukausta kohden ja piilossa 7 sekuntia. Käytettävän 10-renkaisen taulun kympin halkaisija on 100 mm. Samanlaista taulua käytetään myös miesten 25 metrin olympiapistoolissa.

* Kummankin osuuden maksimitulos on 300. Yhteismaksimitulos on siten 600. Nykyinen maailmanennätys on venäläisen Mihail Nestrujevin nimissä oleva 594.

* Ennen kumpaakin osuutta ampujalla on oikeus ampua yksi viiden laukauksen koesarja.

Muuta
-----

Suomalainen, Turun Seudun Ampujia edustava Seppo Mäkinen on voittanut lajissa maailmanmestaruuden vuonna 1978 Etelä-Korean Soulissa pidetyissä kisoissa.

Luettelo isopistoolin maailmanmestareista
-----------------------------------------

| Vuosi | Nimi | Joukkuemestari |
| --- | --- | --- |
| 1947 Tukholma | Ruotsi Torsten Ullman |  Suomi |
| 1949 Buenos Aires | Sveitsi Heinrich Keller |  Yhdysvallat |
| 1952 Oslo | Yhdysvallat Harry Reeves |  Yhdysvallat |
| 1954 Caracas | Ruotsi Torsten Ullman |  Neuvostoliitto |
| 1958 Moskova | Yhdysvallat William McMillan |  Tšekkoslovakia |
| 1962 Kairo | Neuvostoliitto Igor Rakalov |  Neuvostoliitto |
| 1966 Wiesbaden | Yhdysvallat William Blankenship |  Yhdysvallat |
| 1970 Phoenix | Meksiko Rafael Carpio |  Tšekkoslovakia |
| 1974 Thun | Romania Dan Iuga |  Neuvostoliitto |
| 1978 Soul | Suomi Seppo Mäkinen |  Suomi |
| 1982 Caracas | Neuvostoliitto Vladas Turla |  Neuvostoliitto |
| 1986 Suhl | Neuvostoliitto Oleg Tkachev |  Neuvostoliitto |
| 1990 Moskova | Neuvostoliitto Sergei Pyzhianov |  Neuvostoliitto |
| 1994 Milano | Norja Pål Hembre |  Venäjä |
| 1998 Barcelona | Etelä-Korea Park Byung Taek |  Etelä-Korea |
| 2002 Lahti | Etelä-Korea Park Byung Taek |  Etelä-Korea |
| 2006 Zagreb | Kiina Liu Yadong |  Venäjä |
| 2010 München | Venäjä Leonid Jekimov | Brasilia Brasilia |

Lähteet
-------

* Rules 2009 *issf.tv*.  Arkistoitu 11.4.2009. Viitattu 16.4.2009. (englanniksi)
* Historical Results *issf.tv*.  Arkistoitu 11.4.2009. Viitattu 16.4.2009. (englanniksi)

### Viitteet

1. ↑  
	* Sääntömuutos isopistoolin liipaisuvastukseen voimaan heti *ampumaurheiluliitto.fi*. Viitattu 16.4.2009.

ISSF:n lajit
10 metrin ilmapistooli • 25 metrin isopistooli • 25 metrin olympiapistooli • 25 metrin urheilupistooli • 25 metrin vakiopistooli • 50 metrin pistooli  
10 metrin ilmakivääri • 50 metrin pienoiskiväärin makuu • 50 metrin pienoiskiväärin asennot • 300 metrin kiväärin makuu • 300 metrin kiväärin asennot • 300 metrin vakiokiväärin asennot  
10 metrin liikkuvan maalin normaalijuoksut • 10 metrin liikkuvan maalin sekajuoksut • 50 metrin liikkuvan maalin normaalijuoksut • 50 metrin liikkuvan maalin sekajuoksut  
Skeet • Trap • Kaksoistrap